
ΔΕΛΤΙΟ ΤΥΠΟΥ 
«Μήνυμα Περιφερειακού Διευθυντή Εκπαίδευσης Κρήτης για την ανακοίνωση των αποτελεσμάτων για την εισαγωγή στην Τριτοβάθμια Εκπαίδευση»

Σήμερα είναι η μέρα που τους τελευταίους δύο μήνες περιμένατε εναγωνίως αγαπητοί μαθητές και μαθήτριες.
Για εσάς που πετύχατε τους στόχους σας είναι μια μέρα χαράς και ενθουσιασμού, είναι η πρώτη μέρα της καινούργιας σας ζωής σαν φοιτητές, ως εκ τούτου, η μέρα αυτή θα πρέπει να είναι μια μέρα χαράς και υπερηφάνειας. Η εισαγωγή σε κάποια σχολή της τριτοβάθμιας εκπαίδευσης, είτε αυτή αποτελούσε την πρώτη, τη δεύτερη ή και τη δέκατη επιλογή σας, είναι αδιαμφισβήτητα μια μεγάλη επιτυχία- ίσως η πρώτη μεγάλη επιτυχία της ζωής σας. Και έτσι ακριβώς σας εύχομαι να είναι η μετέπειτα ζωή σας: γεμάτη επιτυχίες, όνειρα και πολλά πολλά χαμόγελα! 

Συγχαρητήρια λοιπόν σε όλους εσάς που κοπιάσατε, δακρύσατε, απογοητευτήκατε κι ωστόσο τα καταφέρατε και πετύχατε τους στόχους σας.

Συγχαρητήρια και σε εσάς που ίσως να αισθάνεστε αδικημένοι ή απογοητευμένοι από το αποτέλεσμα των προσπαθειών σας, γιατί στην πραγματικότητα είστε και εσείς νικητές- πιθανώς όχι με τον τρόπο που φανταζόσασταν- κι έτσι δεν πρέπει να απελπίζεστε και να τα παρατάτε.
Συγχαρητήρια σε όλους σας και καλή φοιτητική ζωή!

